## Odluka o davanju koncesije na pomorskom dobru u svrhu posebne upotrebe radi izgradnje podmorskog ispusta otpadnih voda "Centar" - Zadar

### NN 90/2006 (9.8.2006.), Odluka o davanju koncesije na pomorskom dobru u svrhu posebne upotrebe radi izgradnje podmorskog ispusta otpadnih voda "Centar" - Zadar

# VLADA REPUBLIKE HRVATSKE

**2127**

Na temelju članka 19. stavka 2. Zakona o pomorskom dobru i morskim lukama
(»Narodne novine«, br. 158/2003 i 100/2004) i članka 24. stavka 1. Uredbe o
postupku davanja koncesije na pomorskom dobru (»Narodne novine«, br. 23/2004 i
101/2004), Vlada Republike Hrvatske je na sjednici održanoj 3. kolovoza 2006.
godine donijela

## ODLUKU

### O DAVANJU KONCESIJE NA POMORSKOM DOBRU U SVRHU POSEBNE UPOTREBE RADI IZGRADNJE PODMORSKOG ISPUSTA OTPADNIH VODA »CENTAR« – ZADAR

I.

Na temelju zahtjeva Grada Zadra, a u vezi s člankom 17. stavkom 2. Zakona o
pomorskom dobru i morskim lukama, te člankom 24. stavkom 1. i člankom 25. Uredbe
o postupku davanja koncesije na pomorskom dobru, Vlada Republike Hrvatske (u
daljnjem tekstu: Davatelj koncesije) daje koncesiju za posebnu upotrebu
pomorskog dobra Gradu Zadru (u daljnjem tekstu: Ovlaštenik koncesije).

II.

Ovom Odlukom Grad Zadar dobiva pravo posebne upotrebe pomorskog dobra u svrhu
izgradnje podmorskog ispusta otpadnih voda »Centar« – Zadar, a koja upotreba
započinje u ishodišnoj točki, s koordinatama presjeka Y=5 520 817,19; X=4 883
603,89; lomna točka Y=5 520 450,30; X=4 883 259,80; a završava u točki s
koordinatama presjeka Y=5 519 038,25; X=4 882 753,72, u ukupnoj dužini 2.144,66
m2 i širini 6 m, a kako je ucrtano na karti, koja čini Prilog 1. ove Odluke.
Ukupna površina pomorskog dobra koje se daje u koncesiju je 12.867,96 m2.

III.

Ovlaštenik koncesije se obvezuje da pomorsko dobro, koje ovom Odlukom dobiva na
posebnu upotrebu, koristi isključivo za namjenu određenu točkom II. ove Odluke.

IV.

Davatelj koncesije daje na korištenje pomorsko dobro navedeno u točki II. ove
Odluke, Ovlašteniku koncesije na vremensko razdob­lje od 50 godina, računajući
od dana sklapanja ugovora o koncesiji pomorskog dobra.

V.

Ovlaštenik koncesije je dužan ishoditi građevinsku dozvolu u roku od 1 godine od
dana donošenja ove Odluke, a prema lokacijskoj dozvoli Ministarstva zaštite
okoliša, prostornog uređenja i graditeljstva, klase: UP/I-350-05/04-01/119, od
12. travnja 2005. godine, koja čini sastavni dio ove Odluke, kao Prilog 2.

VI.

Za korištenje pomorskog dobra navedenog u točki I. ove Odluke, Ovlaštenik
koncesije se obvezuje da će uredno plaćati davatelju koncesije godišnju naknadu
u iznosu od 5,00 kuna po četvornom metru zauzetog pomorskog dobra, a što iznosi
64.339,80 kuna godišnje.

VII.

Ovlašćuje se ministar mora, turizma, prometa i razvitka da sklopi ugovor o
koncesiji pomorskog dobra u roku od 1 godine od dana donošenja ove Odluke,
ukoliko Ovlaštenik koncesije dostavi pravomoćnu građevinsku dozvolu.
Ugovorom iz stavka 1. ove točke će se detaljno urediti ovlaštenja Davatelja
koncesije, te prava i obveze Ovlaštenika koncesije, posebice u odnosu na
sigurnost plovidbe, osiguranje, zaštitu okoliša, te održavanje podmorskog
objekta.

VIII.

Ova Odluka stupa na snagu danom donošenja, a objavit će se u »Narodnim
novinama«, osim Priloga 1 i Priloga 2, koji se ne objavljuju.

Klasa: 934-01/06-01/02
Urbroj: 5030114-06-1
Zagreb, 3. kolovoza 2006.

Potpredsjednica Vlade
i ministrica obitelji, branitelja
i međugeneracijske
solidarnosti
**Jadranka Kosor, dipl. iur**., v. r.

Odluka, NN 90/2006-2127